ועדת הכספים, כנסת 17, פרוטוקול מספר 642, 2008-02-12 10:20

סטס מיסז'ניקוב: אני פותח את ישיבת ועדת הכספים בנושא הצעת חוק מיסוי מקרקעין (שבח, מכירה ורכישה) (תיקון מס' 58 – הוראת שעה), התשס"ח-2007.

סטס מיסז'ניקוב: ההסתייגות של חבר הכנסת איתן כבל נכנסה שוב לוועדה.

שגית אפיק: צריך להצביע קודם על הרביזיה שביקש חבר הכנסת איתן כבל.

אלי אפללו: אני מבקש לדעת במה מדובר.

איתן כבל: ביקשתי להעלות למליאה שתי הסתייגויות.

איתן כבל: זה נושא שמתואם בין ההסתדרות לבין המעסיקים וזה נוגע להצעת החוק שמקדם חבר הכנסת אלי אפללו.

אלי אפללו: לא, זאת לא הצעת חוק שלי.

איתן כבל: אמרתי מקדם.

אלי אפללו: הממשלה מקדמת.

איתן כבל: הוא נציג בכיר של הממשלה.

סטס מיסז'ניקוב: אלי אפללו בשם הממשלה מקדם את הצעת החוק הממשלתית.

איתן כבל: נקודה אחת נוגעת להגדרת הפעלה מהותית שכוללת בין היתר תנאי של העסקת לקוחות ובמקור נאמר 70 אחוזים ומבקשים שזה יהיה 75 אחוזים ממספר העובדים שיועסקו במפעל הנמכר בתקופה של שלוש שנים רצופות סמוך לפני מכירתו.

איתן כבל: אותו הדבר, אלא להגדיל, במקום 70 אחוזים שהועסקו שלוש שנים, זה יהיה 75 אחוזים.

שגית אפיק: זה הוחלט בדיון.

שגית אפיק: זה נכנס לנוסח.

אלי אפללו: זה אושר.

איתן כבל: אם המביא דברים בשם אומרם מביא גאולה לעולם – זכיתי.

איתן כבל: הנושא השני הוא הסדר זכויות עובדי המפעל הנמכר.

איתן כבל: הטענה היא שאין בהצעת החוק התייחסות לעובדי המפעל הנמכר.

איתן כבל: מוצע כי יוסף תנאי לזכאות לפטור ממס שבח על פי הפרק.

איתן כבל: התנאי הוא שמלוא זכויותיהם של עובדי המפעל הנמכר בגין תקופת עבודתם ועקב המכירה הוסדרו בהסכם קיבוצי למפעל מאורגן ובהסכם או הסדר אחר למפעל שאינו מאורגן.

איתן כבל: קרי, אלה שעבדו במפעל הקודם, שידאגו להם ושזכויותיהם יוסדרו במקומות האחרים אליהם הם הולכים.

איתן כבל: אלה שני הנושאים שרציתי להעלות.

בועז סופר: בלי להתייחס לתוכן דבריו של חבר הכנסת כבל, מכיוון שהייתה אי-בהירות מסוימת בנושא הראשון לגבי הגבולות, אנחנו מציעים לחזור ולקבל את הרביזיה.

בועז סופר: אנחנו נאמר את עמדתנו אחרי שתחליטו כן או לא כמובן, אבל בהנחה שתחליטו כן, אני אסביר מה אנחנו רוצים להבהיר.

בועז סופר: כרגע אנחנו מבהירים רק לקולה כמובן ואנחנו לא רוצים להחמיר, רק כדי למנוע ספק שישוב יצא וישוב נכנס וכולי.

סמדר אלחנני: כאשר אומרים 70 אחוזים ממספר העובדים, ועכשיו אומרים 75 אחוזים, זה יכול להיות שלושת-רבעי בן-אדם.

סמדר אלחנני: כאן, בניגוד למה שאני אומרת תמיד, אני מציעה שעיגול הסכומים יהיה כלפי מטה.

סטס מיסז'ניקוב: אם זה כלפי מטה, זה אפס בן-אדם ולא לזה הוא מתכוון.

סמדר אלחנני: אחד לפחות.

סטס מיסז'ניקוב: אנחנו מצביעים על הרביזיה של חבר הכנסת איתן כבל.

סטס מיסז'ניקוב: ה צ ב ע ה הרביזיה אושרה

דלית זמיר: לגבי ההגדרה של רשות מקומית מוגבלת.

דלית זמיר: מאחר שעשינו הפניה לאזור פיתוח א' על פי הצו, באזור פיתוח א' יש מקומות שרק אזור התעשייה בהם מוגדר כאזור פיתוח א'.

דלית זמיר: מאחר שרצינו שהעובדים יגיעו לאותו מקום, אזור התעשייה הוא לא כל כך רלוונטי.

דלית זמיר: לכן מה שעשינו הוא שקבענו כך שאזור מוטב נשאר כפי שהוא, אלא שבאותם ישובים כפי שיהיו בצו עידוד השקעות הון, זה מה שקבענו, ולגבי הרשות המקומית המוטבת, קבענו שאם הם נמצאים באזור שלו היה בהם אזור תעשייה הם היו אזור מוטב, אותם אזורי תעשייה היו אזור פיתוח א' או אזור מוטב לפי ההגדרות שלנו, הם כן ייכנסו להגדרה של רשות מקומית מוטבת כאשר עשינו איזושהי הגבלה נוספת כך שאותה רשות מקומית נמצאת באשכול 1 עד 5.

דלית זמיר: מבחינת המשתתפים אלה אותם משתתפים.

דלית זמיר: אם היה בהם אזור תעשייה, אזור התעשייה היה אזור מוטב, אנחנו מאפשרים לרשות המקומית להיות רשות מקומית מוטבת בהגבלה של 1 עד 5, כאשר יש לנו עוד תוספת נוספת.

דלית זמיר: מה שראינו לפי המפה שנוצר לנו מצב שאזור צפון נחתך.

בועז סופר: יש 13 ישובים.

בועז סופר: למען הבהירות, בפעם הקודמת הסברנו את זה בעל פה אבל בעצת היושב-ראש גם הבאנו מפה כי טוב מראה עיניים.

בועז סופר: מה שאתם רואים זאת בעצם מפה שמתארת כאשר החלק הוורוד הוא מחוז צפון, החלק הירוק הוא מחוז חיפה.

בועז סופר: בהצעה המקורית היה מעל קו הרוחב המושחר, הבולט, שזה קו הרוחב 710, ובכלל זה נפת חיפה.

בועז סופר: נפת חיפה, זה אומר חיפה אבל לא הקריות.

בועז סופר: אנחנו ביקשנו להוסיף, ואתם הצבעתם בעד, אבל אנחנו שוב מבהירים, להוסיף את המשולש התחתון שמסומן בספרות 2, 3, 1.

בועז סופר: המשולש התחתון מצד ימין שמסומן 2, 3, 1 הוא בעצם חלק ממחוז הצפון, הוא חלק מהישות או חלק מהפעילות הכלכלית סביב בית-שאן, כדי למנוע החרגה של הישובים שנמצאים שם.

בועז סופר: לכן אנחנו מבקשים להוסיף את זה ואז הנוסח שאנחנו מתקנים אומר שכל מה שהוא מעל קו הרוחב 710 ובכלל זה כל מי שהוא בתוך מחוז הצפון.

בועז סופר: לכן המשולש התחתון שמסומן 2, 3, 1 נכנס פנימה.

בועז סופר: אני מבהיר ואני מבקש שתצביעו על זה ואז יהיה ברור לכולם שהוספנו וכמובן לא גרענו אף אחד.

חיים אורון: זה לצורך הטבות?

בועז סופר: לצורך הרשות המוטבת.

בועז סופר: קרי, מאיפה יכולים לבוא ישובים.

חיים אורון: זה עוטף עזה.

חיים אורון: פנו אליי מיישובי עוטף עזה.

חיים אורון: יש בדואים שחיים בנגב המזרחי ועובדים בעוטף עזה, כולל זה שהם חוטפים קסאמים.

חיים אורון: הם לא זכאים כי הם לא גרים באזור.

חיים אורון: הם לא זכאים להטבות שמקבל מי שנמצא באותו אזור.

חיים אורון: האמת היא שזה די רחוק אבל השאלה אם קנה המידה הוא לא המקום שאליו עבר המפעל ונעזוב מעט את העובדים כי בסוף יוצאים שלושה עובדים, אחד גר בשדרות, אחד גר במקום שהוא בתוך המעגל שקבענו ואחד גר בנגב המזרחי, אבל כולם מגיעים בשעה 6:00 בבוקר לעבודה, לאותו מקום עבודה, לאותם קסאמים, לאותו סיכון אבל אחד לא מקבל כי הוא גר במקום אחר.

בועז סופר: במקרה הזה זה לא מתקיים כי בעצם גם בדרום עשינו הגדרה מספיק רחבה.

חיים אורון: כנראה שהיא לא מספיק רחבה וזאת הבעיה.

חיים אורון: השאלה שאני מעלה היא לגבי מישהו מתל-אביב והוא עובד קבוע בשדרות.

חיים אורון: אני מעלה את זה כי נחשפתי בזה.

חיים אורון: ביום שישי הייתי באיזשהו מקום ואמרו שיש עובדים, בדואים מהנגב, והם לא מקבלים למרות שהם נמצאים בעין הסערה.

איתן כבל: לשיטתך מדובר במעטים, בשניים-שלושה שמגיעים מהאזורים האלה, אי אינני רואה מצב של נהירה של תושבי תל-אביב שקמים בבוקר ונוסעים לעבוד בשדרות.

איתן כבל: אם יש מצב כזה, אולי אפשר לדבר על החרגה של אותה קבוצה קטנה.

חיים אורון: הרעיון הוא לספק עבודה לתושבי האזורים האלה.

חיים אורון: אני לא רוצה לשבור אותו, אבל שלא ייווצר מצב לגבי מישהו שמאיזושהי סיבה לא שם.

ראובן ריבלין: ניקח למשל את נתיבות בה אזור התעשייה הוא אזור א' אבל נתיבות היא לא אזור א'.

ראובן ריבלין: אני לוקח את נתיבות כדוגמה למרות שיכול להיות שהיא לא מתאימה לעובדות.

ראובן ריבלין: אזור התעשייה של נתיבות הוכרז כמועדף והעיר נתיבות היא לא מועדפת.

ראובן ריבלין: אנשים באים לעבוד שם, באים לעבוד במפעל שהוא מועדף.

ראובן ריבלין: המפעל קיבל את העדיפות.

ראובן ריבלין: מדוע שנתייחס לאנשים עצמם?

ראובן ריבלין: אנחנו יכולים ליצור מצב בו מסיבות שהן לא ענייניות לא נממש את אותה החלטה ואת אותה הטבה.

אלי אפללו: אני רוצה להבהיר את ההטבה עליה אנחנו מדברים.

אלי אפללו: מדברים על תחשיב של שלוש השנים האחרונות, על כמה עובדים שהם מהאזור.

אלי אפללו: הוא יכול לגור בתל-אביב ולבוא לעבוד, אבל הוא לא מקבל הטבה.

אלי אפללו: למפעל, בתחשיב, בשלוש השנים האחרונות, בשמונה-תשע-עשר השנים האחרונות, יחשבו לפי העובדים שעובדים בו במשך שלוש השנים האחרונות והוא יקבל את ההטבה.

בועז סופר: רק 75 אחוזים מהם.

אלי אפללו: רק 75 אחוזים מהם.

אלי אפללו: כאן מצטייר כאילו אנחנו מתנגדים להעברה, אבל אני מאוד אשמח שיבואו כמה שיותר עובדים.

ראובן ריבלין: זה יעזור לאזור.

אלי אפללו: אני מאוד רוצה.

אלי אפללו: זה לא שמישהו כאן מבטל איזושהי הטבה.

אלי אפללו: ההטבה שמקבלים בעוטף עזה, זאת לא אותה דוגמה כי פה הם מקבלים הטבה אישית וזה נכון מה שאומר חיים אורון כי חלק מקבל וחלק לא מקבל, אבל כאן מדובר בדוגמה אחרת לתחשיב למפעל במשך שלוש השנים האחרונות.

אלי אפללו: בשמונה-תשע-עשר שנים, בשלושת השנים האחרונות.

אלי אפללו: לכן אני אומר שזה בכלל לא רלוונטי.

אלי אפללו: אני חושב שזה דבר טוב וכי המפעל צריך להתחזק בשנים האלו ולקבל כמה שיותר עובדים מהאזור.

אלי אפללו: אם לא, רק 75 אחוזים.

אלי אפללו: אני חושב שהרעיון שמציע האוצר הוא רעיון נכון וצודק.

בועז סופר: אנחנו כל הזמן מנסים לאזן.

בועז סופר: לכאורה עלתה טענה בדיון הקודם שאנחנו מעודדים פיטורים במידה מסוימת.

בועז סופר: אז אמרנו שנעלה מ-70 ל-75 אחוזים.

בועז סופר: בואו נניח שנעלה ל-100 אחוזים, אבל זה אומר שאם יהיה עובד אחד שיוצא החוצה והוא לא גר באזור – יש איזה טכנאי עם מומחיות גדולה אבל הוא לא רוצה להתגורר באזור – זה אומר שאנחנו מונעים את ההטבה לכל המפעל וזה לא סביר.

בועז סופר: 75 אחוזים להערכתנו זה מאזן גם בהיבט של העובדים וגם בהיבט של המפעל.

חיים אורון: איך אתה מכניס את עוטף עזה?

בועז סופר: אני מציע שנצביע על זה ואז נגיע לעוטף עזה.

אלי אפללו: עוטף עזה בפנים.

בועז סופר: אין שאלה.

בועז סופר: הוא בפנים.

בועז סופר: למען הסר ספק, אני רוצה שיהיה ברור שאנחנו מתנגדים – אנחנו מאוד שמחים שיש הסכמה בין ההסתדרות לבין המעסיקים – אנחנו לא רואים לא את הצורך שלנו להתערב ולא את ההצדקה.

בועז סופר: אנחנו מתנגדים לזה נחרצות.

איתן כבל: אתה מתנגד להסדר ביניהם?

בועז סופר: אני יכול להתנגד להסדר ביניהם?

בועז סופר: אני לא רוצה לעגן את זה בחקיקה.

יעקב ליצמן: אתה מדבר על הריבית.

שגית אפיק: נקריא את הנוסח החדש של הגדרת אזור מוטב והגדרת רשות מקומית מוטבת.

שגית אפיק: 1.

שגית אפיק: אזור מוטב – תחומי רשויות מקומיות במחוזות הדרום, הצפון ובנפת חיפה שבתיהם כולם או חלקם נמצאים מעל קו רוחב 710 ומתחת לקו רוחב 600 שמתקיימים בהם שני אלה: (א) רמה חברתית-כלכלית נמוכה לפי אשכול 1 עד 3.

שגית אפיק: (ב) שיעור אבטלה שנתי ממוצע לפי פרסומי שירות התעסוקה של 10 אחוזים ומעלה.

שגית אפיק: תנאי זה לא יחול על רשות מקומית שהיא מועצה אזורית.

אלי אפללו: יש כאן נוסח אחר.

דלית זמיר: לא, אין נוסח אחר.

אלי אפללו: המפעל שנמצא באזור התעשייה הוא עד 5.

דלית זמיר: לא שינינו את מה שדיברנו עליו בפעם שעברה.

דלית זמיר: יש הבחנה בין רשות מקומית, לגביה דיברנו על האשכולות.

דלית זמיר: רק לגביה עשינו את ההצבה של מצב כלכלי-חברתי עד אשכול 5.

דלית זמיר: כרגע אנחנו מדברים על הגדרה של אזור מוטב.

דלית זמיר: בדיון הקודם הפנינו לצו עידוד השקעות הון אבל הבעיה היא שהצו כבר לא תקף.

בועז סופר: אנחנו מעתיקים משם.

דלית זמיר: אנחנו פשוט מעתיקים את ההגדרות משם לכאן.

דלית זמיר: לגבי אזור מוטב, אנחנו כן נצמדים להגדרות בצו עידוד השקעות הון.

בועז סופר: אחד לאחד.

אלי אפללו: אם כן, אשכול 5 כמו שהיה מדובר.

דלית זמיר: לגבי רשות מקומית מוטבת.

בועז סופר: לגבי הרשות המקומית המוטבת – קרי, מאיפה מגיעים העובדים – 5.

בועז סופר: במקום להפנות לצו של עידוד השקעות הון, אנחנו מעתיקים לכאן.

אלי אפללו: אני רוצה לשאול שאלה כי לא הבנתי.

אלי אפללו: מפעל מגיע לבית שאן שהוא אזור 5.

בועז סופר: הוא 4.

אלי אפללו: תיאורטית הוא 5.

אלי אפללו: האם המפעל יקבל את אותם התנאים?

בועז סופר: אם הוא 5 – לא.

אלי אפללו: למה?

אלי אפללו: כן דיברנו על זה.

אלי אפללו: עד 5.

אלי אפללו: מ-5 ומעלה – לא.

אלי אפללו: עכשיו אתם משנים.

בועז סופר: לא שינינו כלום.

אלי אפללו: כך היה מדובר.

אלי אפללו: דיברנו על עד 5.

אלי אפללו: כולל 5.

אלי אפללו: זה לא דבר שסוכם עליו.

אלי אפללו: אני מגיש הסתייגות.

אלי אפללו: עד 5.

בועז סופר: לקחנו את צו עידוד השקעות הון והעתקנו לכאן.

בועז סופר: בחוק עידוד השקעות הון מופיע 1 עד 4.

דלית זמיר: רק לגבי נפת אשקלון מופיע 1 עד 4.

אלי אפללו: בחוק עידוד השקעות הון, מפעלים שמקבלים את המענק, הם 1 עד 5.

בועז סופר: לא שינינו כלום.

אלי אפללו: הבנתי.

שגית אפיק: 3.

שגית אפיק: בפסקה זו אזור תעשייה מרחבי – אזור תעשייה ששטחו בהתאם לתוכנית בניין עיר מאושרת המיועדת לתעשייה 100 דונם לכל הפחות.

שגית אפיק: 4.

שגית אפיק: אזורי תעשייה ביישובי מיעוטים שנמצאים כולם או חלקם או בתיהם של הישובים נמצאים כולם או חלקם מעל קו רוחב 710 או מתחת לקו רוחב 600.

שגית אפיק: בפסקה זו ישוב מיעוטים – ישוב ש-80 אחוזים מתושביו אינם יהודים על פי נתוני הלשכה המרכזית לסטטיסטיקה.

שגית אפיק: 5.

שגית אפיק: שדרות ויישובי עוטף עזה.

שגית אפיק: בפסקה זו יישובי עוטף עזה – ישובים במועצות האזוריות שער הנגב וחוף אשקלון, שדות נגב ואשכול אשר בתיהם כולם או חלקם שוכנים עד 7 קילומטרים מגדר המערכת המקיפה את רצועת עזה.

שגית אפיק: 6.

שגית אפיק: רשות מקומית מוטבת – רשות מקומית שנמצאת באזור מוטב.

דלית זמיר: לגבי רשות מקומית מוטבת, כמו שאמרנו הכוונה היא לקחת את אותם אזורים כמו שהקראנו קודם, כאלה שאם היו להם אזורי תעשייה, אזורי התעשייה שלהם היו נמצאים באזור מוטב.

דלית זמיר: רשויות מקומיות שנמצאות בתחומי מחוז צפון או מחוז דרום או יישובי המיעוטים שנמצאים מעל קו רוחב 710 ומתחת לקו רוחב 600, וכן, כמו שאמרנו, מחוז דרום.

שגית אפיק: את "רשות מקומית מוטבת" ננסח בהתאם לעיקרון הזה.

שגית אפיק: כתוצאה מזה שאנחנו משמיטים את הצורך בצו, סעיף 49לג להצעת החוק יושמט.

שגית אפיק: הסעיף שעוסק בתקופת המכירה, המכירה תהיה מיום תחילתו של החוק וסיומה בתום ארבע שנים מיום רכישת הזכות במקרקעין.

בועז סופר: בסדר גמור.

שגית אפיק: על זה אפשר להצביע.

שגית אפיק: על ההגדרות החדשות של אזור מוטב ועל הגדרת רשות מקומית מוטבת עם השמטת הסעיף כמו שאמרתי.

סטס מיסז'ניקוב: אנחנו מצביעים.

סטס מיסז'ניקוב: ה צ ב ע ה אושר

שגית אפיק: צריך להצביע על ההסתייגות של חבר הכנסת איתן כבל.

שגית אפיק: למעשה ההסתייגות לגבי ה-75 אחוזים נכנסה לנוסח.

איתן כבל: אני רוצה להבהיר את הדבר.

איתן כבל: בועז מאיים עלינו, ואני מפחד, שהוא ימשוך את החוק.

אלי אפללו: לא, הוא לא מאיים.

ניסן סלומינסקי: בועז אף פעם לא מאיים.

ראובן ריבלין: התקנון קובע באופן מפורש שאם מתקבלת הסתייגות, הממשלה יכולה למשוך את החוק.

ראובן ריבלין: לכן אנחנו נהגנו שבכל הצעת חוק של הממשלה שהיא ביוזמת חברי כנסת, BACK TO BACK תהיה הצעת חוק פרטית שתקודם ביחד עם הממשלה ופעמים רבות על אפה וחמתה של הממשלה.

בועז סופר: היה דיון מהותי, ארוך וממצה, בנושא זכויות העובדים.

ראובן ריבלין: אני רק אומר לו שזה לא איום.

איתן כבל: אני מבקש הצהרה שלך לפרוטוקול ששני הסעיפים האלה אכן קיימים בתוך החוק.

שגית אפיק: אחד קיים והשני משתמע.

בועז סופר: לא צריך הצהרה שלי.

אלי אפללו: הוא לא יכול.

אלי אפללו: זה לא בסמכותו.

ראובן ריבלין: תשאל את שגית האם זה כלול בחוק או לא.

ראובן ריבלין: נאמר שהוא יאמר שזה כלול בחוק, אבל זה לא כלול בחוק?

שגית אפיק: זה לא כלול בחוק.

שגית אפיק: 75 אחוזים כלול בחוק, אבל העניין השני של שמירת זכויות עובדים לא כלול בחוק.

ראובן ריבלין: אומרת שגית חד-משמעית שזה לא כלול בחוק.

איתן כבל: 75 אחוזים כלול אבל הסעיף השני לא כלול.

יעקב ליצמן: חבר הכנסת כבל מבקש הצהרה.

יעקב ליצמן: האם אדוני מוכן להצהיר לפרוטוקול או לא?

איתן כבל: הוא אומר שה-75 אחוזים קיים וזה בסדר, אבל הסעיף השני, הוא מודיע שהוא לא קיים.

אלי אפללו: הוא לא אמר את זה.

ראובן ריבלין: שגית אומרת לך.

בועז סופר: ה-75 אחוזים בפנים ומופיע בנוסח.

בועז סופר: זה לא עניין של פרשנות, לא שלי ולא של שגית.

בועז סופר: הנושא הזה של זכויות עובדים, גם לא עניין של פרשנות – הוא לא מופיע.

יעקב ליצמן: לך איכפת אם נצביע על זה?

בועז סופר: ודאי.

יעקב ליצמן: למה?

יעקב ליצמן: זכויות עובדים?

בועז סופר: אני באמת חושב שהיה כאן בפעם הקודמת דיון ממש ממצה.

בועז סופר: היה כאן בעד ונגד ובסופו של דבר הצבעתם.

איתן כבל: אני אביא את זה כהסתייגות למליאה.

שגית אפיק: זה יעלה למעלה.

ראובן ריבלין: אומר לך בועז שאם היא תתקבל, שר האוצר יהיה במליאה וימשוך את החוק.

יעקב ליצמן: חייבים להצביע על כל הסתייגות?

שגית אפיק: כן.

שגית אפיק: הוועדה צריכה לדחות את הצעתו לתיקון כפי שהשתמע כאן מהדיון ולכן היא תעלה למעלה.

סטס מיסז'ניקוב: אנחנו מצביעים על ההסתייגות של איתן כבל.

סטס מיסז'ניקוב: ה צ ב ע ה ההסתייגות התקבלה

אלי אפללו: אתה מושך את זה?

בועז סופר: אני אבהיר.

בועז סופר: מכיוון שהנושא הזה של זכויות עובדים נחתם, כך נאמר, בין ההסתדרות לבין המעסיקים, הצהיר גם חזקי בזמנו מטעם המעסיקים שזה סוכם, אנחנו אמרנו וחברי הכנסת קיבלו את העמדה שזה לא צריך להיות בתוך החוק וכך החוק עבר.

בועז סופר: עכשיו עולה הסתייגות של חבר הכנסת כבל.

בועז סופר: אני מודיע שאם ההסתייגות עוברת, אני מושך את החוק.

בועז סופר: אני מצטער, אני לא מאיים.

יעקב ליצמן: תסביר לי בניחותא מה אתה עושה.

יעקב ליצמן: נניח שזה נופל כאן אבל בהסכמה עם אלי אפללו ואיתן כבל זה עובר למעלה.

יעקב ליצמן: האם אדוני רוצה לומר כאן שלמעלה שר האוצר ימשוך את זה?

ראובן ריבלין: כן.

יעקב ליצמן: הוא לא אומר את זה כי הוא יודע שלא.

יעקב ליצמן: אתה יודע כמוני ששר האוצר לא ימשוך את זה למעלה ואני אומר לך את זה בכנות.

בועז סופר: לשם מה אתה שואל אותי?

איתן כבל: הוא רק מודיע לך.

איתן כבל: הוא לא שואל.

יעקב ליצמן: ברור לך, כפי שברור לי, שאם זה עובר למעלה, זה עובר כי אני רואה כאן את יחסי הכוחות וראיתי כבר את הדילים.

יעקב ליצמן: אני מציע לך לא למשוך את החוק ושלא ימשכו אותו למעלה אלא תן לו לעבור.

בועז סופר: מצטער.

בועז סופר: אני לא מקבל את ההצעה.

אלי אפללו: אם הוא מביא את ההסתייגות שלו למליאה, מה קורה?

שגית אפיק: הוא מביא הצעה לתיקון.

אלי אפללו: מה קורה אם חבר הכנסת איתן כבל מגיש הסתייגות וזה עולה למליאה?

שגית אפיק: אם זה יתקבל כאן, זה ייכנס לנוסח.

שגית אפיק: חבר הכנסת איתן כבל מגיש הצעה לתיקון.

אלי אפללו: הוא יכול להגיש את ההסתייגות במליא?

שגית אפיק: לא.

אלי אפללו: הוא חייב להגיש אותה כאן.

שגית אפיק: כן.

ראובן ריבלין: אנחנו צריכים להצביע עליה.

שגית אפיק: במידה שההסתייגות נופלת כאן, היא עולה למליאה.

שגית אפיק: במידה שהיא מתקבלת כאן, היא נכנסת לנוסח הצעת החוק כפי שיעלה למליאה.

ראובן ריבלין: אל תתחכמו אתנו.

ראובן ריבלין: אנחנו יכולים ללכת עד גבול מסוים.

ראובן ריבלין: אחת משתיים: או מסכימים אתו, כי אנחנו קיימנו דיון בפעם הקודמת והגענו לנוסח כזה או אחר והתכנסנו סביב הצעתך.

ראובן ריבלין: עכשיו בה איתן כבל עם הצעה מאוד מעניינת.

ראובן ריבלין: אני אומר לך שחברים באופוזיציה – לא אני – יגישו הסתייגות, אם הוא לא יגיש אותה.

ראובן ריבלין: אם אתה מגיש את ההסתייגות כרגע, אנחנו נצביע עליה.

ראובן ריבלין: לפי יחסי הכוחות שאני רואה כאן, היא תתקבל.

ניסן סלומינסקי: אז ימשכו את החוק.

ראובן ריבלין: כי אתה מהקואליציה תצביע בעד הצעת ההסתייגות.

ראובן ריבלין: אם אתה לא מצביע בעדה, תוריד אותה.

בועז סופר: חבר הכנסת כבל, הדיון הקודם התמקד באותן שתי נקודות.

בועז סופר: בסופו של דבר אני מרגיש מעט לא נוח ואומר לך למה.

בועז סופר: ה-70 אחוזים היו 70 אחוזים ואני אמרתי שאם דעתכם כל כך לא נוחה מהעניין הזה, במקרה הזה אני מוכן להתפשר.

יעקב ליצמן: מה מפריע לך עניין העובדים?

בועז סופר: אין בעיה, אפשר לקיים שוב את הדיון.

בועז סופר: מה שאנחנו אומרים, אמרנו כבר.

בועז סופר: הנושא הזה של זכויות עובדים, בוודאי שהוא מוסכם, אז כל דבר צריך בחקיקה?

בועז סופר: לא כל דבר צריך להיות בחקיקה, בוודאי לא צריך לבוא ולומר בחקיקה שהחוק, אותו חוק רלוונטי, אני צריך לאכוף אותו.

בועז סופר: הייתה כאן פשרה.

בועז סופר: אחת מהטענות הייתה שאנחנו לא יודעים לאכוף את זה.

מוחמד ברכה: אדוני היושב-ראש, ליתר ביטחון אני מצטרף להסתייגות.

איתן כבל: מי שרוצה למשוך – שימשוך.

איתן כבל: או שהחוק חשוב או שהוא לא חשוב.

איתן כבל: אני אומר את זה גם כשותף בכיר בקואליציה מעבר לכל הצחקוקים שהיו כאן.

איתן כבל: נקודה נוספת שאני רוצה לומר לך היא שאני מתכוון להעלות את זה.

איתן כבל: אם הוא רוצה למשוך את זה עכשיו, אני מודיע לך שימשוך את זה עכשיו ואני אעשה מלחמה על הסעיף הזה לאורך ולרוחב.

בועז סופר: אתה לא יכול לעשות זאת כי אם אני מושך, המשמעות היא שאין הצעת חוק.

איתן כבל: אין דבר כזה.

איתן כבל: או שהחוק חשוב או שהוא לא חשוב.

בועז סופר: לשיטתך זכויות העובדים הופכות את זה לחשוב או לא חשוב?

איתן כבל: אם לא תמשוך, זה יגיע למעלה ואז יהיה דין ודברים ביני לבין מי שצריך ונגמור את העניין.

אלי אפללו: אני מבקש התייעצות סיעתית.

סטס מיסז'ניקוב: אני מחדש את הישיבה.

מוחמד ברכה: אני הצטרפתי להסתייגות.

סטס מיסז'ניקוב: אתה כבר לא הצטרפת כי הוא הלך.

סטס מיסז'ניקוב: אתה יוזם את ההסתייגות.

מוחמד ברכה: כן.

מוחמד ברכה: אני יוזם אותה.

סטס מיסז'ניקוב: אנחנו מצביעים על ההסתייגות של חבר הכנסת ברכה.

סטס מיסז'ניקוב: ה צ ב ע ה ההסתייגות לא עברה ההסתייגות עוברת למליאה.

אלי אפללו: תצביע על החוק.

שגית אפיק: אין צורך להצביע.

ניסן סלומינסקי: החוק כבר הוצבע.

שגית אפיק: החוק כבר הוצבע והוא עולה למליאה.

סטס מיסז'ניקוב: תודה רבה לכם.